Talle by Grey Kollege toets positief vir Covid-19Personeel se temperatuur word gemeet by Grey-kollege in Bloemfontein. (Foto: Verskaf) Grey Kollege se laerskool in Bloemfontein het 12 gevalle van Covid-19 aangeteken: drie leerders, vier onderwysers en vyf assistente of administratiewe personeellede. By Grey Kollege se hoërskool het twee onderwysers intussen ook positief vir Covid-19 getoets. Volgens Howard Ndaba, woordvoerder van die Vrystaatse departement van onderwys, sal die skool egter nie sluit nie, maar net die onderskeie klasgroepe waar Covid-19 opgedoen is vir ŉ tydperk isoleer. Slegs twee klasse word tans geraak. Volgens Ndaba sal die gr. 7-klas Maandag reeds terugkeer skool toe en die gr. 3-klas die daaropvolgende Maandag. Die jaarlikse interskole-sportdag tussen die Afrikaanse Hoër Seunskool (Affies) van Pretoria en Grey Kollege van Bloemfontein wat vandag (Saterdag) sou plaasvind, is ook uitgestel weens stygende Covid-19-gevalle in skole. Hulle sou vir die 45ste keer teen mekaar op die veld uitdraf. Luidens ŉ voorlegging deur die Vrystaatse departement van onderwys het 1 332 leerders en 2 099 onderwysers in alle openbare skole in die Vrystaat die afgelope 14 maande positief getoets vir die virus. Daar is tans 218 aktiewe gevalle in Vrystaatse skole. Altesaam 73 onderwysers en vyf leerders is dood sedert die virus in Maart verlede jaar in Suid-Afrika aangemeld is.